Aṭas i s-ɛeddant tlawin deg ufus n umahras aṛumi, imi ula d nutenti kecment leḥbus, ttwawtent, ttewaḥqrent, yettwakkes sser fell-asent, ttewanɣant, ttewaɛedbent akken ad inint ayen ẓrant ɣef yemjuhad neɣ ɣef yergazen-nsent d warraw-nsent…di tallit-nni d nutenti i yettwaɣen aṭas, tḥuza taluft id-yersen ɣef tmurt,imi irgazen tuget deg-sen fɣen si tmurt, wa d iminig di tmura n beṛṛani akken ad awin amɛic i twaculin-nsen, wa iṛuḥ ar temdinin nniḍen di tmurt, ma d wiyaḍ ulin s idurar.